Kjetil André Aamodt
Store norske leksikon,Sport og spill,Skisport,Alpint
Kjetil André Aamodt er en norsk tidligere alpinist, og er blant verdens fremste alpinister gjennom tidene. I sin karriere fra 1991 til 2006 tok han åtte medaljer i olympiske leker og tolv i verdensmesterskap, fordelt på alle de fem alpine øvelsene, derav ni gull (fire i OL), seks sølv og fem bronse. Ingen andre alpinister har vunnet så mange medaljer totalt.
Kjetil André Aamodt representerte Nordstrand Idrettsforening. Olympiske leker Aamodt tok medalje i fire olympiske leker hvorav fire gullmedaljer. Han ble olympisk mester i super-G i Albertville 1992. I samme OL kjørte han inn til en bronsemedalje i storslalåm. Under OL på Lillehammer i 1994 tok han sølv i utfor og alpin kombinasjon, samt en bronsemedalje i super-G. Aamodt deltok i OL i Nagano i 1998, med femteplass i super-G som beste resultat. I Salt Lake City 2002 ble han igjen olympisk mester i super-G, og han tok gullmedalje i alpin kombinasjon. Fire år senere, under OL i Torino i 2006, ble han igjen olympisk mester i super-G. Verdensmesterskap Kjetil André Aamodt startet sin karriere som verdensmester i 1990, da han som juniorløper vant utfor, super-G og alpin kombinasjon. Han tok i tillegg sølvmedalje i slalåm og storslalåm. Året etter tok han VM-sølv i super-G (1991). To år senere ble han verdensmester i slalåm og storslalåm (1993). I samme verdensmesterskap kjørte han inn til en sølvmedalje i alpin kombinasjon. I 1996 tok Aamodt VM-bronse i super-G. I VM 1997 ble Aamodt igjen verdensmester, denne gang i alpin kombinasjon. Dette gjentok han to år senere, og sto øverst på pallen som verdensmester i alpin kombinasjon i 1999. I samme verdensmesterskap tok han VM-bronse i utfor. I 2001 kunne Aamodt igjen stå øverst på pallen, som verdensmester i alpin kombinasjon, samt VM-sølv i storslalåm. Under verdensmesterskapet i 2003 tok han sølvmedalje i utfor, og i tillegg en bronsemedalje i alpin kombinasjon. Verdenscup Aamodt vant verdenscupen sammenlagt i sesongen 1993/1994. Han tok andreplass i sesongene 1992/1993, 1996/1997, 1998/1999, 1999/2000 og 2001/2002. I 2002/2003 tok han tredjeplassen. Aamodt vant dessuten super-G-cupen og storslalåmcupen i sesongen 1992/1993, slalåmcupen i 1999/2000, samt kombinasjonscupen fem ganger. I alt vant han 21 renn i verdenscupen i perioden fra 1992 til 2003, fordelt på alle øvelser: ett i slalåm, seks i storslalåm, fem i super-G, ett i utfor og åtte i alpin kombinasjon. Norgesmesterskap Aamodt har vunnet 22 senior-NM: Ett i slalåm, fire i storslalåm, sju i super-G, fem i utfor og fem i alpin kombinasjon. NM-gullene tok han i perioden fra 1990 til 2005, noe som er rekord i alpint. Utmerkelser Aamodt ble tildelt kongepokal i 1993 og 2005. I 2005 ble han kåret til Årets forbilde under Idrettsgallaen. Året etter, i 2006, mottok han Fearnleys olympiske ærespris, Aftenpostens gullmedalje. Aamodt ble tildelt St. Hallvard-medaljen i 2007. Under Idrettsgallaen i 2007 meddelte Aamodt at han avsluttet alpinkarrieren, og i løpet av kvelden ble han kåret til Årets mannlige utøver og Årets navn, og i tillegg mottok han Utøvernes pris og Idrettsgallaens hederspris. Etter alpinkarrieren Etter at Kjetil André Aamodt la opp som alpinist har han vært et kjent fjes på fjernsynet, blant annet som ekspertkommentator. Han har i tillegg hatt et eget fjernsynsprogram (Hvem kan slå Aamodt og Kjus?) på TVNorge sammen med Lasse Kjus. Les mer i Store norske leksikon alpint alpint – olympiske mestere norske gullmedaljevinnere i OL alpint – verdensmestere alpint – vinnere av verdenscupen sammenlagt alpint – norgesmestere